आप गड़बड़ी की प्रकृति पर गौर करें. पता चलेगा कि जनता के बीच क्या हो रहा है, उसके बारे में ठीक-ठीक जानकारी देने वाला कोई साधन नीतीश कुमार के पास नहीं रह गया है. तस्दीक के लिए एक घटना को याद करें. इसी साल जनवरी महीने में सीएम के काफिले पर बक्सर जिले के एक गांव में हमला हुआ. उनके कार्यक्रम की तैयारी महीनों से हो रही थी. विरोध की तैयारी भी समानान्तर चल रही थी. लेकिन, ग्रामीण चौकीदार, पार्टी का स्थानीय कार्यकर्ता, खुफिया विभाग, दारोगा, इंस्पेक्टर, डीएसपी, एसपी-यानी जनता से जुड़े चैनल के किसी भी अंग को भी विरोध की भनक नहीं लगी.